ยูโอบีตั้งทีมดูแลธุรกิจ‘โกอินเตอร์’
ใช้เครือข่ายหนุนชี้เงินลงทุนทะลักไทยลงทุนนอกอื้อ
11 มี.ค. 2556

ใช้เครือข่ายหนุนชี้เงินลงทุนทะลักไทยลงทุนนอกอื้อ
ยูโอบีตั้งทีมที่ปรึกษาลงทุนระหว่างประเทศ รับธุรกิจไทยโกอินเตอร์ ใช้เครือข่ายอาเซียนจีนอินเดียดัน
นายเอริค แทม กรรมการผู้จัดการ กลุ่มพาณิชย์ธนกิจ ธนาคารยูโอบี เปิดเผยว่า เมื่อเร็วๆ นี้ ธนาคารได้มีการเปิดหน่วยงานที่ปรึกษาการลงทุนระหว่างประเทศ (FDI Advisory Unit) ขึ้นในประเทศไทย เพื่อรองรับสภาพการค้าและการลงทุนภายในภูมิภาคอาเซียนที่เติบโตขึ้นอย่างรวดเร็ว 
นายเอริค กล่าวว่า ปัจจุบันมีบริษัทไทยที่ต้องการขยายธุรกิจไปยังประเทศต่างๆ ในภูมิภาคนี้ รวมทั้งมีบริษัทต่างชาติที่กำลังมองหาลู่ทางการลงทุนในประเทศไทยก่อนการเปิดประชาคมเศรษฐกิจอาเซียน (เออีซี) เป็นจำนวนมากขึ้นเรื่อยๆ
ทั้งนี้ จากการสำรวจของธนาคาร พบว่าระหว่างปี 25522555 เม็ดเงินลงทุนโดยตรง (เอฟดีไอ) ที่ไหลเข้ามาในภูมิภาคอาเซียนมีอัตราการเติบโตสูงถึง 227% หรือคิดเป็นมูลค่าราว 1.07 แสนล้านเหรียญสหรัฐ ซึ่งในจำนวนนี้เป็นเงินที่เข้ามาลงทุนในไทยประมาณ 8,000 ล้านเหรียญสหรัฐ ทำให้สัดส่วนตลาดเอฟดีไอในอาเซียนมีการเติบโตขึ้นจาก 2% มาอยู่ที่ 8.2% เมื่อเทียบกับเอฟดีไอทั่วโลก
ขณะเดียวกันยังพบว่าปริมาณการค้าในเอเชียกว่า 44% เป็นการค้าภายในภูมิภาคและมีแนวโน้มจะเพิ่มขึ้นเป็น 50% ภายในปี 2563 เนื่องจากธุรกิจในภูมิภาคนี้ยังมีแนวโน้มการค้าขายและการลงทุนระหว่างกันเพิ่มขึ้น 
สำหรับประเทศไทยพบว่า ในปีที่ผ่านมาตัวเลขการลงทุนของธุรกิจไทยที่ออกไปลงทุนในต่างประเทศมีมูลค่ารวมกันกว่า 1 หมื่นล้านเหรียญสหรัฐ ซึ่งถือเป็นครั้งแรกที่เอฟดีไอในต่างประเทศเติบโตมากกว่าเอฟดีไอในประเทศ
“ธุรกิจไทยต้องเริ่มออกสู่ต่างประเทศ เนื่องจากมีปัจจัยความต้องการขยายตลาดและลดต้นทุนการผลิต รวมทั้งแก้ปัญหาขาดแคลนแรงงาน จีนเองก็มีนโยบายส่งเสริมให้เอกชนออกไปลงทุนในต่างประเทศ ซึ่งเป้าหมายหลักคืออาเซียน เทรนด์ที่เห็นทำให้เรารู้สึกตื่นเต้นถึงโอกาสในภูมิภาคนี้” นายเอริค กล่าว
นายเอริค กล่าวว่า หน่วยงานที่ปรึกษาการลงทุนระหว่างประเทศของธนาคารที่จัดตั้งขึ้นล่าสุด จะอาศัยเครือข่ายที่แข็งแกร่งในอาเซียน ซึ่งปัจจุบันมีสาขาอยู่ในไทย มาเลเซีย อินโดนีเซีย เวียดนาม ฟิลิปปินส์ บรูไน สิงคโปร์ รวมทั้งเครือข่ายในจีนและอินเดีย เป็นช่องทางให้บริการทางการเงินแก่ธุรกิจไทย ที่ต้องการขยายธุรกิจออกไปในภูมิภาคและธุรกิจต่างชาติ ที่จะเข้ามาลงทุนในไทยอย่างครบวงจร
“ลูกค้าจะสามารถใช้ประโยชน์จากเครือข่ายของธนาคารเพื่อติดต่อกับพันธมิตรทางธุรกิจในด้านกฎหมาย การตรวจสอบบัญชี ที่ปรึกษา รวมทั้งหน่วยงานราชการได้ โดยในระยะเริ่มแรกจะมุ่งให้ความสำคัญกับลูกค้าบริษัทไทย ที่มีแผนขยายธุรกิจในภูมิภาคนี้เป็นหลัก โดยคาดว่ากลยุทธ์นี้จะช่วยให้สินเชื่อระหว่างประเทศของยูโอบีในไทยให้เพิ่มขึ้นจากปัจจุบันอีกเท่าตัวภายใน 2 ปี” นายเอริค กล่าว